**Ekologický projekt**

Slovenské príslovie hovorí, že komu sa nelení, tomu sa zelení. Do zelenej farby bol odetý aj náš ekologický projekt, ktorému sme sa venovali v mesiaci máj. A veru, nelenili sme.

Náš projekt bol zameraný na oslavu **Dňa Zeme**, ktorý si pripomíname **22. apríla.** V modernom poňatí ide o ekologicky motivovaný sviatok, upozorňujúci ľudí na vplyv ničenia [životného prostredia](https://sk.wikipedia.org/wiki/%C5%BDivotn%C3%A9_prostredie), a rozvíjajúcu sa diskusiu o možných riešeniach ako zabrániť jeho znečisteniu.

A tak sme spojili príjemné s užitočným a pripravili sme aktivity, ktorými sme oslávili Deň Zeme, samozrejme, v spolupráci s našimi poľskými priateľmi. Žiaci pracovali na niekoľkých úlohách.

Prvou aktivitou bolo vytváranie loga v programe canva.com. Zahrali sme sa na reklamných návrhárov a vymysleli sme Dňu Zeme pekné, **motivačné logo**. Najkrajšie logo vytvorila Lea Čarná, zo 7. A.

Ďalšia skupina žiakov sa rozhodla pre **tvorivé popoludnie**, na ktorom „dali veciam druhú šancu“. Vytvárali nové výrobky z odpadových materiálov: korku, kartóna, plechoviek a starých tričiek. Podarilo sa im vytvoriť stojany na perá, motivačné tabuľky na stenu, nákupné tašky i ozdobné kvety do vázy.

Treťou aktivitou bolo **hľadanie anglických environmentálnych úsloví** a ich grafická úprava v online nástroji canva. com. Ich hlavnou úlohou je motivovať verejnosť o možnostiach ochrany životného prostredia a zachovania života na našej planéte.

Niektorí žiaci a žiačky 6. – 8. ročníka sa rozhodli prijať výzvu: **Čo môžem urobiť ja?** Nech si odpovie každý za seba, čo môžem urobiť, a najlepšie dnes, lebo zajtra to odložím zasa na zajtra... Chlapci a dievčatá zbierali odpadky, separovali, sadili stromčeky a zeleninu vo svojich záhradkách.

Aby sme zanechali stopu po ekologickom projekte aj na našej škole, vytvorili sme **menovky do bylinkovej záhrady**. Na hodine technickej výchovy chlapci pripravili drevené označovače z tenkých latiek a na hodine anglického jazyka sme k nim napísali menovky – názvy rastlín po slovensky, latinsky a anglicky. Celú tabuľku sme ozdobili obrázkom a zalaminovali. Hotové menovky sme umiestnili v mini záhradke pred budovou I. stupňa. Cieľom aktivity nebolo len pomenovať rastliny, ale aj rozvíjať povedomie o pestovaní, pretože je nesmierne dôležité, aby sme deťom odmalička vštepovali lásku k vysádzaniu stromov, pestovaniu ovocia a zeleniny. V dospelosti budú schopní vypestovať si vlastné plodiny plné vitamínov a vlákniny.

Na hodine geografie ôsmaci pracovali na projektoch v slovenskom aj anglickom jazyku. Zamerali sa na **príčiny a následky klimatických zmien**. Až vtedy, keď si uvedomíme dôsledok nášho konania, vieme zistiť jeho príčinu a odstrániť, resp. zredukovať problém. V našom prípade problém zmeny klimatických podmienok – náhle zmeny počasia (sucho, mrazy, búrky, záplavy, tornáda).

Aby sme nezabudli aj na zvieraciu ríšu, Andrejka Lisoňová z 5. A pripravila **krásnu prezentáciu o ochrane psíkov**, ktorí sú žiaľ, aj v dnešnej dobe týrané či vyhadzované na ulicu.

Na konci mesiaca sme si s deťmi pozreli aktuálny dokument **Ako posledný rok zmenil našu Zem**. Predstavte si, že z Indie bolo po prvýkrát vidieť Himaláje, zvieratá sa vrátili na svoje pôvodné sídla, veľryby sa mohli pokojne dorozumievať, lebo ich nerušili hlučné lode prepchané turistami, korytnačky mali priaznivé podmienky na vyliahnutie na prázdnych amerických plážach... Hlavnou pointou dokumentu bola myšlienka, že keď sa človek dokáže čo i len trochu obmedziť, pomôže zachovaniu a rozvoju života. Napríklad slony v Indii boli často vyháňané z ryžových polí, lebo ničili obyvateľom úrodu a často ich aj zašliapli. No tento rok sa ľudia rozhodli vysadiť osobitné pole len pre slony, aby si zachránili to svoje. A podarilo sa. Slony ostali na kraji lesa a nepriblížili sa k dedine, lebo mali dostatok potravy. Možno aj to je jedno z harmonických riešení ekologických problémov. Už dávno spievala Marika Gombitová: „*Ži a nechaj žiť, stále je dosť miesta, ži a nechaj žiť, všetko chce rásť. Ži a nechaj žiť, nezacláňaj, nebráň. Cháp aj iných. Viac môžeš nájsť, sám môžeš nájsť...*“

Kliknutím na tento odkaz [A window on Europe (padlet.com)](https://padlet.com/darinatomkokralova/iz1o3ovfpuss1ozi) si môžete aj vy pozrieť ako sa nám darilo, a keďže sme sa snažili, aj nám sa zazelenalo ☺

PhDr. Darina Tomko-Králová